Ο **νεολουδισμός** ή **νεολουδιτισμός** (Neo-Luddism) είναι η φιλοσοφία η οποία αντιτίθεται σε ορισμένες μορφές σύγχρονης τεχνολογίας, όπως οι ηλεκτρονικοί υπολογιστές και τα κινητά τηλέφωνα, ή ακόμα και καθολικά σε όλες τις τεχνολογίες και στον καταναλωτισμό γενικότερα. Σύμφωνα με το μανιφέστο του Δεύτερου Λουδιτικού Συνεδρίου, τον Απρίλιο του 1996, στο Οχάιο των ΗΠΑ, πρόκειται για ένα «άναρχο, παθητικής αντίδρασης κίνημα, ενάντια στον καταναλωτισμό και στις αυξανόμενες περίεργες και τρομακτικές τεχνολογίες της Εποχής των Υπολογιστών.

Το όνομα προέρχεται από τους Λουδίτες, που έδρασαν στη Βρετανία μεταξύ 1811 και 1813 και έγιναν γνωστοί από τις μηχανές που κατέστρεφαν, κατά τη διάρκεια της βιομηχανικής επανάστασης (κυρίως μηχανές ύφανσης). Οι νεολουδίτες χαρακτηρίζονται από την εγκατάλειψη οποιουδήποτε τεχνολογικού εξοπλισμού και της προώθησης ενός *απλού τρόπου ζωής*, απαλλαγμένοι από τις αρνητικές επιπτώσεις που αυτός επιφέρει στις κοινωνίες, στο περιβάλλον αλλά και στα ίδια τα άτομα. Το σύγχρονο αυτό κίνημα, έχει στενή σχέση με την αντιπαγκοσμιοποίηση, τον αναρχοπρωτογονισμό, την ριζοσπαστική οικολογία και την βαθιά οικολογία.

Θέσεις
------

Ο νεολουδισμός στηρίζει τη μείωση ή ακόμα και τον τερματισμό της ανάπτυξης νέων τεχνολογιών. Οι νεολουδίτες υποστηρίζουν ότι η εγκατάλειψη συγκεκριμένων τεχνολογιών και η επιστροφή σε μικρές γεωργικές κοινωνίες, σε αντίθεση με τον βιομηχανικό καπιταλισμό, είναι η καλύτερη προοπτική για το μέλλον. Παραδείγματα τέτοιων κοινωνιών είναι οι Amish στην Αμερική και το κίνημα Chipko στην Ινδία και στο Νεπάλ.

Εκφράζουν ανησυχίες ότι οι νέες τεχνολογίες, αντί να λύνουν προβλήματα, δημιουργούν νέα, περισσότερα και ενδεχομένως πιο επικίνδυνα.

Στους σύγχρονους νέολουδίτες συγκαταλέγονται συγγραφείς, ακαδημαϊκοί, φοιτητές, οικογένειες, κοινωνίες Άμις, Μενονίτες (Mennonites), Κουάκεροι, οικολόγοι, γέροι πλέον "παιδιά των λουλουδιών και νεαροί ιδεαλιστές που ψάχνουν τεχνολογικά ελεύθερες κοινωνίες. Ορισμένοι από αυτούς βλέπουν τον εαυτό τους ως θύματα της τεχνολογίας και προσπαθούν να αποτρέψουν περισσότερα θύματα, ενώ άλλοι ως υποστηρικτές της φυσικής τάξης των πραγμάτων και αντιστασιακοί της περιβαλλοντικής υποβάθμισης λόγω της τεχνολογίας.

### Κύριες αρχές

Οι κύριες αρχές του νεολουδισμού όπως περιγράφονται από τον Τεντ Καζίνσκι (Ted Kaczynski), έναν Αμερικανό καθηγητή μαθηματικών, ο οποίος από το 1978 μέχρι το 1995 ήταν υπεύθυνος για σωρεία βομβιστικών επιθέσεων σε άτομα που σχετίζονταν με τη σύγχρονη τεχνολογία,  στο άρθρο του «Η επερχόμενη Επανάσταση» είναι οι ακόλουθες:

1. Πλήρης απόρριψη κάθε μορφής σύγχρονης τεχνολογίας
2. Απόρριψη του ίδιου του πολιτισμού
3. Απόρριψη του καταναλωτισμού και αντικατάστασή του με μια αντίληψη της ζωής που στοχεύει στην αυτοσυγκράτηση και στην αποδοκιμασία της προσωπικής περιουσίας και κάθε είδους κοινωνικής κατάστασης.
4. Αγάπη και ευλάβεια (ακόμα και λατρεία) προς τη φύση
5. Τιμωρία σε όσους είναι υπεύθυνοι για την τωρινή κατάσταση (επιστήμονες, μηχανικούς, πολιτικούς κλπ).

Σχετικά λήμματα
---------------

* Λουδισμός
* Αναρχοπρωτογονισμός
* Τεχνολογικός ντετερμινισμός
* Τεχνοφοβία

Παραπομπές
----------

1. ↑  Jones, Steve E. (2006). *Against technology: from the Luddites to neo-Luddism*. CRC Press. σελ. 20. ISBN 978-0-415-97868-2.
2. ↑  Sale, Kirkpatrick, America’s new Luddites. URL=
3. 1 2  Christensen, Karen· David Levinson (2003). *Encyclopedia of community: from the village to the virtual world, Volume 3*. SAGE. σελ. 886. ISBN 978-0-7619-2598-9.
4. ↑  Graham, Gordon (1999). *The Internet: a philosophical inquiry*. Routledge. σελ. 9. ISBN 978-0-415-19749-6.
5. ↑  Huesemann, Michael H. and Joyce A. Huesemann (2011). *Technofix: Why Technology Won’t Save Us or the Environment*, New Society Publishers, Gabriola Island, British Columbia, Canada, ISBN 0865717044, 464 pp.
6. 1 2  Doresa Banning, Modern Day Luddites, November 30, 2001, URL= Αρχειοθετήθηκε 2016-03-07 στο Wayback Machine.
7. ↑  Gautney, Heather (2010). *Protest and Organization in the Alternative Globalization Era: NGOs, Social Movements, and Political Parties*. ISBN 9780230620247. ... claimed to be from 'the anarchist group calling ourselves FC
8. ↑  Hassell, Maria R· von Hassell, Agostino (9 Ιουλίου 2009). *A New Understanding of Terrorism: Case Studies, Trajectories and Lessons Learned*. ISBN 9781441901156. ... Kaczynski was a disenchanted mathematics professor turned anarchist
9. ↑  Sue Mahan, Pamala L. Griset (2007). *Terrorism in Perspective*. Sage Publications. ISBN 9781412950152.
10. ↑  Kaczynski, Ted. The coming revolution, url=